Iltsvindet i de indre dele af Limfjorden er blevet endnu værre i denne uge, trods en pause i sommervejret. Iltsvindet har i år ramt Limfjorden uhørt tidligt på sommeren. I sidste uge var der rapporter om udbredt iltsvind i store dele af fjorden. Siden da har vejret været mere køligt og en overgang også blæsende, men fjorden har det stadig skidt, ja flere steder er det ligefrem blevet værre. Det viser miljøskibet Limgrims målinger i denne uge. - I de mest åbne dele af fjorden, som Løgstør og Livø Bredning, er der sket en vis opblanding med frisk vand, men flere andre steder er iltsvindet kun blevet værre. Det fortæller Gert Petersen, miljøtekniker og skipper ombord på Limgrim til DR Nordjylland. Det er specielt Lovns Bredning, Skive Fjord og områderne vest for Mors, der er hårdt ramt. I Lovns Bredning har der nu været mangel på ilt i tre uger, og det betyder, at selv de mere hårdføre bunddyr som blåmuslinger begynder at dø. Sidste år skulle vi tre-fire uger længere hen på sommeren for at finde en lignende situation, siger skipperen på miljøskibet Limgrim.

Opsummering:
Overraskende tidlig iltsvind